Glassoverbygde korridorer i hovedbygget som åpnet som del av Høgskolen i Vestfold (HiVe) i 2010. Foto: 2023 

**USN campus Vestfold**, fram til 2014 kalt **campus Bakkenteigen**, er én av åtte campuser tilknyttet Universitetet i Sørøst-Norge (USN). Universitetsområdet med bygninger og anlegg ligger på Bakkenteigen ved fylkesvei 325 (Raveien) i Horten kommune i Vestfold fylke, ved Borre sør for byen i retning mot Tønsberg. Campus Vestfold tilbyr over 80 studier og har omkring 5000 studenter.

Studiestedet åpnet som Høgskolesenteret i Vestfold i 1991. Bakkenteigen fusjonerte siden trinnvis med flere regionale høyskoler og tilhørte Høgskolen i Vestfold (HiVe) i perioden fra 1994 til 2013, Høgskolen i Buskerud og Vestfold (HBV) fra 2014 til 2015 og Høgskolen i Sørøst-Norge fra 2016 til våren 2018.

Historie, bygninger og virksomhet
---------------------------------

Første byggetrinn stod ferdig i 1991, og utgjorde 15 400 m². Da høyskolesenteret åpnet denne høsten, ble både Tønsberg Maritime Høgskole og Horten Ingeniørhøyskole samlet på stedet. Høgskolesenteret i Vestfold ble siden slått sammen med Vestfold sykepleierhøgskole og Eik lærerhøgskole til Høgskolen i Vestfold i 1994.

Hovedbygget rommer også Bakkenteigen kulturhus med en storsal med 450 sitteplasser. Kulturhuset ble tatt i bruk samtidig med høyskolesenteret.

Andre byggetrinn omfattet administrasjonslokaler på 850 m² og ble ferdig i 1996. Helsefag var grunnen til tredje byggetrinn på 2 230 m². Det kom i 1999. Fjerde byggetrinn ble ferdigstilt høsten 2010, og var på 15 800 m². Totalareal ble da omtrent 34 500 m².

I 2010 var to idrettsbygg ferdig. Campus Arena og svømmehall står i umiddelbar nærhet til universitetet. Siden 2012 har Studentsamskipnaden bygd studenthybler og leiligheter på området. Nord på området ligger også Forskningsparken med laboratorier og simulatorpark.

Frem til 31. desember 2013 het studiestedet «Campus Bakkenteigen», men endret navn til «Campus Vestfold» fra 1. januar 2014, da Høgskolen i Vestfold og Høgskolen i Buskerud ble slått sammen til HBV.

* USN campus Vestfold ligger like ved Raveien (Fylkesvei 325) sør for Horten med retning mot Tønsberg. Hovedinngangen til USN og kulturhuset ligger til venstre, veien til Forskningsparken nord for skoleområdet går til høyre. Foto: Fortegnet panoramafoto januar 2019USN campus Vestfold ligger like ved Raveien (Fylkesvei 325) sør for Horten med retning mot Tønsberg. Hovedinngangen til USN og kulturhuset ligger til venstre, veien til Forskningsparken nord for skoleområdet går til høyre. Foto: Fortegnet panoramafoto januar 2019
* Inngangspartiet på bovedbygget fra 2010 og Bakkenteigen kulturhus fra 1991. Foto: 2023Inngangspartiet på bovedbygget fra 2010 og Bakkenteigen kulturhus fra 1991. Foto: 2023
* Kafé og servicetorg ved hovedinngangen. I andre etasje ligger bibliotek og bokhandel. Korridorene fører til ulike fløyer. Foto: 2023Kafé og servicetorg ved hovedinngangen. I andre etasje ligger bibliotek og bokhandel. Korridorene fører til ulike fløyer. Foto: 2023
* Storsalen i Bakkenteigen kulturhus har 450 sitteplasser og brukes til konserter, forestillinger, foredrag og annet. Bildet er tatt under en konferanse for barnehagelærerstudenter ved USN.  Foto: 2017Storsalen i Bakkenteigen kulturhus har 450 sitteplasser og brukes til konserter, forestillinger, foredrag og annet. Bildet er tatt under en konferanse for barnehagelærerstudenter ved USN.  Foto: 2017

Referanser
----------

1. 1 2  Universitetet i Sørøst-Norge om campus Vestfold
2. ↑  *Vår nasjonale identitet*. xx#. 1992. s. 116. ISBN 8270390291.
3. ↑  Bakkenteigen kulturhus
4. ↑  «Skolens historie». Arkivert fra originalen 3. januar 2014. Besøkt 18. mars 2014.
5. ↑  «Idrettsbygg på campus». Arkivert fra originalen 25. april 2014. Besøkt 18. mars 2014.
6. ↑  «Studentboliger på campus Vestfold». Arkivert fra originalen 20. januar 2019. Besøkt 19. januar 2019.

Eksterne lenker
---------------

* (en) Campus Vestfold – kategori av bilder, video eller lyd på Commons Rediger på Wikidata